CIPANDE 7
Afwe Yalatuutuluka!
1-3. I cifungo ci cino swensi twanyepwamo, nupya Yeova alatusapula uli?
ELENGANYINI ukuti yamupingula ukuti mulafwila umu cifungo pa mulandu uno mutacisile. Caloleka nu kuti mutalatala musapulwe. Lyene amano yamupela nupya pasi na cino mungacita. Nomba lili kwene sile lino mwasuula nako ukuti awe lyene casila mwemo avivyo kwene, alino muvwa ukuti kuli umwi aakweti amaka aakumwavwa ukufuma, nupya watalaya nu kuti amamwazwa! Uzye munguvwa uli?
2 Swensi kwene twaya umu cifungo, ni cifungo cico imfwa. Nandi tungacita uli tutanga tuutuke imfwa. Nomba Yeova wakwatisya amaka akutufumya uku mfwa. Nupya walaya ukuti: “Nu mwanisi uwa kusyalikizya kucimviwa alaya imfwa.”—1 Kolinto 15:26.
3 Elenganyini vino mulaayuvwa lino mutalaasakamala pa kufwa! Yeova atalafumyapo sile imfwa. Lelo alalenga nu kuti antu afwa yakaye nu umi nupya. Uzye mulayuvwa uli? Leza walaya ukuti “antu . . . afwe,” yalaya aumi nupya. (Ezaya 26:19) Baibo ika-ama icintu cii ukuti ukutuutuluka.
UMUNTU UNO TWATEMWISYA NDI WAFWA
4. (a) I cani icingatuteekezya lino lupwa nanti cuza witu wino twatemwa wafwa? (b) Uzye aaweni yamwi aali ya cuza yako Yesu yano watemilwe sana?
4 Tukayuvwa sana uyi ngi cakuti lupwa nanti cuza wino twatemwisya wafwa. Tukalola nu kuti kusi angatwazwa. Kusi cino tungacita pakuti uwatafwa aye nu umi nupya. Lelo Baibo ikatutekezya. (Welengini 2 Kolinto 1:3, 4.) Lekini tusambilile pi lyasi limwi ilikalangilila vino Yeova na Yesu yakalondesya ukutuutulula antu itu afwa. Lino Yesu wali pano nsi, watandalilanga sana Lazalo na yakaci yakwe, Mata na Maliya. Yonsi yotatu yali ivyuza visuma vyakwe Yesu. Baibo ikati: “Yesu watemilwe Mata na kaci muze Maliya na ndume yao Lazalo.” Lyene uwanda umwi, Lazalo wafwile.—Yoane 11:3-5.
5, 6. (a) Uzye Yesu wacisile uli lino waweni yalupwa na yacuza yakwe Lazalo yakulosya? (b) U mulandu ci uno cikatukomelezya ukumanya vino Yesu uvwile pa mfwa?
5 Yesu waile kuti akakomelezye Mata na Maliya. Lino Mata uvwile ukuti Yesu ali mu nzila, waile ku kuyamukomaanya kunzi ya musumba. Uvwile ningo sana pa kulola Yesu, lelo wanenyile Yesu ati: “Mwene nduyapo, kalume wane nga atafwile.” Mata welenginye ukuti Yesu wacezilwe ukufika. Pa cisila, Yesu waweni Maliya kaci wakwe Mata, ala akulila. Ukulola vino yakaci yaa yaali nu ulanda, kwalenzile ukuti auvwe sana uyi cakuti alila nu kulila. (Yoane 11:21, 33, 35) Uvwile vino cikawaya ndi cakuti umuntu uno twatemwa wafwa.
6 Ukumanya ukuti na Yesu kwene akauvwa wakwe vino tukauvwa ndi umwi wafwa, cikatukomelezya sana. Nupya Yesu wakolana sana na Isi. (Yoane 14:9) Yeova wakwata amaka ya kusisyapo imfwa, nupya ali vino alacita likwene sile.
“LAZALO, FUMA!”
7, 8. U mulandu ci uno Mata atalondelanga ukuti yasisyepo iciliwe api lindi lyakwe Lazalo, nomba, i cani cino Yesu wacisile?
7 Lino Yesu wafisile api lindi pano yazisile Lazalo, wazanyile pa mulyango wi lindi iyayalilapo iciliwe icikulu. Yesu watiile: “Sisyinipo iwe.” Lelo Mata ataalondanga ukuti yacite vivyo. Pano ala papita amanda yani ukufuma pano yaazikiile Lazalo. (Yoane 11:39) Mata ataamanyile vino Yesu wali nu kucita pa kwazwilizya Lazalo kalume wakwe.
8 Yesu walaizye ati: “Lazalo, fuma!” Lyene icacitike cazungwisye sana Mata na Maliya. ‘Lazalo wafumile, ala makasa na maulu yakwe yafufilwe mu nsalu ya mufwe.’ (Yoane 11:43, 44) Avino Lazalo watuutulwike aya nu umi nupya! Wizileya nupya pamwi na ya lupwa yakwe ni vyuza. Yatandike ukulanda nawe nu kumukumbatila. Cali i cizungusyo ca maka! Yesu watuutulwile Lazalo!
“KACI WE NAKUNENA NATI ‘KATUKA!’”
9, 10. (a) Uzye a weni uwapeezile Yesu amaka ya kutuutulula afwe? (b) Uzye amalyasi aakalanda pa kutuutuluka yakatwavwa uli?
9 Uzye Yesu watuutululanga antu ku maka yakwe? Awe. Lino Yesu atatala watuutulula Lazalo, wapefile kuli Yeova, nupya Yeova kwene u wamupeezile amaka ya kutuutulula Lazalo. (Welengini Yoane 11:41, 42.) Lazalo ataali ali muntu wenga uno Yesu watuutulwile. Baibo ikatunena na pa kakazyana ka myaka 12 akalwile sana. Yailo, isi wa kakazyana kaa, wasakamiile sana nupya walondesyanga ukuti Yesu apozye akakazyana. Wali ali mwana wenga sile wino Yailo wakweti. Lino Yailo acili akuvwanga kuli Yesu, kwizile aonsi yamwi yamuneena ukuti: “Mwana wako kaci watafwa. Pacani cino ukusakamika Kasambilizya?” Lelo Yesu wanenyile Yailo ati: ‘Utuvwa intete, taila sile, wene amaya nu umi.’ Lyene waile ku ng’anda yako Yailo pamwi na Yailo kwene. Lino yafisile pa ng’anda, Yesu waweni nu kuvwa kuno antu yakulila. Yesu wayanenyile ati: “Tini kulosya, pano mwana wene atafwile, lelo watakasula sile.” Yailo na mamakwe yafwile yatuvwikisye muno Yesu walozizye. Yesu wanenyile yonsi ukuti yafumile panzi, wingile sile na avyazi ya kakazyana mu muputule umwali citumbi. Lyene Yesu walemile ikasa lya kakazyana kako alino alanda ati: “Kaci we nakunena nati ‘Katuka!’” Elenganyini vino avyazi ya kakazyana yuvwile lino yaweni umwanao wakatuka atandika nu kupita! Yesu watuutulwile umwana wao. (Mako 5:22-24, 35-42; Luka 8:49-56) Kufuma pa wanda kwene uuwa, yacitanga ndi yalola umwana wao uwatutulwike, iyiusya vino Yeova wayacitiile kupitila muli Yesu. *
10 Antu yonsi yano Yesu watuutulwile izile yafwa nupya. Lelo ukuwelenga amalyasi yaa, kwacindama sana pano kukatwavwa ukuya nu utailo. Yeova akalonda ukutuutulula antu, nupya vivyo kwene avino alacita.
VINO TUKASAMBILILA UKU MALYASI AKALANDA PA KUTUUTULUKA
11. Uzye ilembelo lyakwe Kasambilizya 9:5 likatusambilizya cani pali Lazalo?
11 Baibo ikasambilizya ukuti, “Afwe yatamanya nanti acimwi.” Ilyasi lya kutuutuluka kwakwe Lazalo likalanga ningo icisinka cii. (Kasambilizya 9:5) Wakwe vino Yesu walanzile, cali kwati Lazalo watalala sile utulo. (Yoane 11:11) Lino Lazalo wali umufwe, atamanyile “nanti cimwi.”
12. Tungasininkizizya uli ukuti Lazalo watuutulwike?
12 Lino Yesu watuutulwile Lazalo, paali antu aingi alolangako. Nanti sile antu aatatemilwe Yesu, yaamanyile ukuti wacisile icizungusyo cii. Lazalo wali nu umi, nupya ci casininkizye ukuti umu cumi watuutulwike. (Yoane 11:47) Nupya antu aingi yaile uku kulola Lazalo, naci calenzile yaatandike ukutaila ukuti Leza u watumile Yesu. Antu aatatemilwe Yesu yatuvwile ningo, fwandi yalondanga ukumukoma, yakome na Lazalo kwene.—Yoane 11:53; 12:9-11.
13. I cani cingalenga tutaile ukuti Yeova alatuutulula afwe?
13 Yesu walanzile ukuti “antu yonsi ali mu malindi” yalatuutuluka. (Yoane 5:28) Ci cikupiliula ukuti yonsi yano Yeova akaiusya yalaya nu umi nupya. Lelo pakuti Yeova atuutulule umwi, alinzile ukwiusya vyonsi vino umuntu wiyo wali na vino wacitanga. Uzye Yeova angiusya vyonsi pa muntu wino wafwa? Umwiyulu mwaya imintapendwa ni mintapendwa iya ntanda. Lelo, Baibo ikalanda ukuti Yeova wamanya izina lyakwe cila lutanda. (Welengini Ezaya 40:26) Ngi cakuti Yeova angiusya izina lyakwe cila lutanda, fwandi angiusya na vyonsi pa antu yonsi afwa yano alatuutulula. Ni cacindama icakuti, Yeova aliwe waumvile ivintu vyonsi, fwandi twamanya ukuti wakwata amaka yakutuutulula afwe.
14, 15. Uzye amazwi yano Yobo walanzile, yakatusambilizya cani pa kutuutuluka?
14 Umonsi wa utailo Yobo wazumile ukuti kulaya ukutuutuluka. Uzizye ati: “Uzye umuntu ndi wafwa, angaya nu umi nupya?” Lyene wanenyile Yeova ati: ‘Ulangama, nani ndaasuka. Ulalondesya ukundola ne ciumbwa cako.’ Yobo wamanyile ukuti Yeova akalondesya ukuti ace atuutulule afwe.—Yobo 14:13-15.
15 Uzye ndi muvwa ukuti kulaya ukutuutuluka mukayumvwa uli? Limwi mukatala mwelenganya muti, ‘Nga ya lupwa yane ni vyuza vyane, uzye nayo kwene yalatuutuluka?’ Cikatukomelezya sana ukumanya ukuti Yeova akaalondesya ukutuutulula afwe. Lekini tusambilile pali vino Baibo yalanda pa yantu aalatuutuluka na kuno antu yayo yalaikala.
“YALUVWA IZWI LYAKWE, NU KUFUMAMO”
16. Uzye yayo alatuutulukila pano nsi yalikala uli?
16 Antu yaaya atuutulwike izile yatandika nupya ukwikala na yalupwa yao ni vyuza pa mpanga ya pa nsi kwene. Vikwene avino cilaya nu ku nkoleelo, nomba cilaziipisya. U mulandu ci? Pano yao alatuutuluka yalaya ni syuko lya kwikala manda pe kwaula ukufwa napya. Napya, yalikala umu mpanga isuma sana kucila vino yaaya ndakai. Kutalaya napya inkondo, upondo, nu kulwala.
17. Uzye aaweni alatuutuluka?
17 Uzye aantu ci alatuutuluka? Yesu walanzile ukuti, “antu yonsi ali mu malindi yaluvwa izwi lyakwe, nu kufumamo.” (Yoane 5:28, 29) Na pa Umbwilo 20:13 pakalanda ukuti: “Lyene yemba afumya afwe ali mwenemo. Imfwa ni cifulo ca antu afwe navyo kwene vifumya afwe ali mwenemo.” Mintapendwa ni mintapendwa ya afwe yalaya nu umi nupya. Mutumwa Paulo nawe walanzile ati: “Antu onsi asuma na aipe, yalazyukuka kufuma ku afwe.” (Welengini Milimo 24:15.) Uzye icintu cii cilozile mwi?
18. Uzye antu “aasuma” alatuutuluka aaweni?
18 Pa yantu “asuma” paaya na aomvi yakwe Yeova acisinka aaliko lino Yesu atatala wiza pano nsi. Antu wakwe Nowa, Abulaamu, Sala, Mose, Luti, Esita, yali nu kutuutuluka. Mungawelenga pali yao aonsi na anaci mwibuku lya Ayebulai cipande 11. Nga aomvi yakwe Yeova acisinka aakafwa ndakai, nayo cilaya uli? Nayo kwene “aasuma,” fwandi yali nu kutuutuluka.
19. Uzye “antu aipe” aaweni? Nupya i syuko ci lino Yeova alayapeela?
19 Antu “aipe” nanti tuti asi aololoke, ayayo aatakweti isyuko lya kusambilila pali Yeova. Nanti cakuti yafwa, Yeova atailila foo. Alayatuutulula, napya yalakwata isyuko lya kusambilila pali aliwe nu kumuombela.
20. U mulandu ci uno yamwi yatalatuutulukila?
20 Uzye cii cilozile umukuti antu yonsi aafwa aalipo nu umi pano nsi yalatuutuluka? Awe. Yesu walanzile ukuti antu yamwi afwa yatalatuutuluka. (Luka 12:5) A weni aalapingula ngi cakuti muntu wiyo alinzile ukutuutuluka nanti foo? Yeova ali Kapingula mukalamba, nomba wapeelako Yesu amaka ya kuya “kapingula wa antu aumi na afwe kwene.” (Milimo 10:42) Wensi wino alapingulwa ukuti umwipe, napya asilonda ukusenuka, atalatuutuluka.—Lolini Vyeo Vya ku Mpela pa namba 19.
KUTUUTULUKILA UKWIYULU
21, 22. (a) Uzye calola mwi ukutuutulukila ukwiyulu? (b) A weni uwatandikiilepo ukutuutulukila ukwiyulu?
21 Baibo ikatunena ukuti antu yamwi yalaikala ukwiyulu. Ngi cakuti umuntu watuutulukila ukwiyulu, asiya nu mwili wa untunze. Akatuutulukila ukwiyulu nu mwili wa mupasi.
22 Yesu wali ali muntu wakutandikilapo ukutuutuluka nu mwili wa mupasi. (Yoane 3:13) Lino papisile manda yatatu kufuma pano Yesu wafwilile, Yeova wamutuutulwile. (Masamu 16:10; Milimo 13:34, 35) Yesu atatuutulwike nu mwili wa untunze. Umutumwa Petulo walondolola ukuti Klistu “wene wakomilwe, lelo aya nu umi ku mupasi.” (1 Petulo 3:18) Yesu watutulwilwe ukuya nu mwili wa mupasi napya uwa maka! (1 Kolinto 15:3-6) Lelo Baibo ikalanda ukuti kwali na yauze aali nu kutuutululwa ni mili ya mupasi.
23, 24. Uzye “ufyo unono” uno Yesu walanzilepo, aaweni, nupya yalaya yanga?
23 Lino Yesu atatala wafwa, wanenyile alondezi yakwe ukuti: “Nkuya kukumuteyanyizizya ncende.” (Yoane 14:2) Cii calola umu kuti alondezi yakwe Yesu yamwi yalatuutulukila ukwiyulu nu kwikala pamwi nawe. Uzye yaya yanga? Yesu walanzile ukuti yalaya “uufyo unono,” kulikuti impendwa inono sile. (Luka 12:32) Umutumwa Yoane walanzile impendwa ya antu yayo lino waweni Yesu “aimi pa Mwamba wa Zioni, ala ali na antu mazimbi mwanda onga makumi yani na yani (144,000).”—Umbwilo 14:1.
24 A liilaci lino Aina Klistu kwene yaa, aaya 144,000, yalatuutuluka? Baibo ikatunena ukuti ukutuutuluka kwa yantu yaa, kwali nu kuyako pa cisila lino Yesu watandika ukuteka. (1 Kolinto 15:23) Ndakai Yesu watandika ukuteka, napya aingi pali ya 144,000 yatuutulukila ukwiyulu. Yano yacili nu umi pano nsi, ndi yafwa yakatuutulukila ukwiyulu lilyo kwene. Lelo antu aingi cuze asyala yene yalatuutuluka uku nkoleelo, nupya yalaaikala umu Paladaise pano nsi.
25. Uzye i vyani vino tulasambilila umu cipande icilondeliilepo??
25 Likwene sile Yeova wasya ace akulule antu yonsi uku mfwa, nupya imfwa ilafumiziwapo manda pe! (Welengini Ezaya 25:8.) Nomba, uzye yaayo alaya ukwiyulu, yalaacita vyani? Baibo ikalanda ukuti yalaya ya kateeka umu Wene pamwi na Yesu. Tuli nu kusambilila ivingi pa uteeko kwene uu umu cipande icilondeliilepo.
^ par. 9 Kwaya malyasi nayauze muli Baibo aakalanda pa yantu aatutulwike, ance na akalamba, aonsi na anaci, alino na ina Izlaeli na ataali aina Izlaeli. Mungawelenga malyasi yayo pali 1 Yamwene 17:17-24; 2 Yamwene 4:32-37; 13:20, 21; Mateo 28:5-7; Luka 7:11-17; 8:40-56; Milimo 9:36-42; 20:7-12.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn tso_Latn bem_Latn bem_Latn bem_Latn dik_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn zul_Latn bem_Latn bem_Latn bem_Latn bem_Latn bem_Latn bem_Latn bem_Latn run_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn